KIRJALLINEN KYSYMYS E-3980/00

esittäjä(t): Ursula Schleicher (PPE-DE) komissiolle

(20. joulukuuta 2000)

Aihe: Terveystarkastajien ammatinkuva ja koulutus eri jäsenvaltioissa

Unionin ja jäsenvaltioiden määräysten täytäntöönpano ja valvonta on erityisen tärkeää, kun tavoitteena on Euroopan laajuinen kuluttajansuoja. Tämä on tullut jälleen selvästi esiin törkeiden BSE-tapausten yhteydessä. Paikan päällä suoritettavista tarkastuksista, kuten näytteidenotosta, vastaavien henkilöiden koulutuksella on erityisen suuri merkitys.

Heidän ammatinkuvansa vaihtelee tietääkseni huomattavasti unionin eri jäsenvaltioissa. Ketkä vastaavat kussakin jäsenvaltiossa paikan päällä suoritettavista tarkastuksista ja näytteidenotosta esimerkiksi

- uimaveden laatua koskevan direktiivin,

- ihmisten käyttöön tarkoitetun veden laatua koskevan direktiivin ja

- elintarvikelainsäädännön määräysten mukaisesti?

David Byrnen komission puolesta antama vastaus

(16. maaliskuuta 2001)

Elintarvikkeiden virallista valvontaa koskevat periaatteet on vahvistettu useissa direktiiveissä. Yleisesti sovelletaan virallisesta elintarvikkeiden tarkastuksesta 14. kesäkuuta 1989 annettua neuvoston direktiiviä 89/397/ETY(1) ja virallista elintarvikkeiden tarkastusta koskevista lisätoimenpiteistä 29. lokakuuta 1993 annettua neuvoston direktiiviä 93/99/ETY(2). Direktiivien perusperiaatteen mukaisesti jäsenvaltioiden on huolehdittava siitä, että toimivaltaisilla viranomaisilla on tai ne pystyvät hankkimaan riittävän määrän asianmukaisesti päteviä ja kokeneita työntekijöitä, erityisesti sellaisissa tieteissä kuten kemia, elintarvikekemia, eläinlääketiede, elintarvikemikrobiologia, elintarvikehygienia, elintarviketeknologia ja oikeustiede, jotta tarkastukset voidaan suorittaa asianmukaisesti.

Eläinperäisten elintarvikkeiden, kuten lihan, maidon, maito- ja kalatuotteiden valvontavastuu kuuluu sille jäsenvaltion toimivaltaiselle viranomaiselle, joka vastaa eläinlääkintätarkastuksista, tai tämän valtuuttamalle muulle viranomaiselle. Erityisesti lihalle on tehtävä ante- ja post-mortem-tarkastukset, joista huolehtii eläinlääkäri mahdollisesti yhdessä pätevien avustajien kanssa. Eläinlääkärin ammattiin sovelletaan direktiivin 78/1026/ETY(3) säännöksiä koulutuksen yhteensovittamisen vähimmäistasosta direktiivi mahdollistaa eläinlääkärin tutkintojen automaattisen tunnustamisen ilman toimialan määrittelyä.

Useimpiin muihin ammatteihin sovelletaan direktiivien 89/48/ETY ja 92/51/ETY(4) mukaista tutkintotodistusten tunnustamista koskevaa yleistä järjestelmää. Direktiiveissä annetaan jäsenvaltioille mahdollisuus pitää yllä omia vaatimuksia ja vaatia muuttajilta kelpoisuuskoe tai ohjattu harjoitusjakso koulutuksen ollessa olennaisesti erilaista.

Kuten komissio ilmoitti valkoisessa kirjassa elintarvikkeiden turvallisuudesta(5), se aikoo tehdä parlamentille ja neuvostolle ehdotuksen rehujen ja elintarvikkeiden virallisesta valvonnasta.

Ehdotuksessa vahvistetaan yhteisön puitteet rehujen ja elintarvikkeiden turvallisuusnäkökohtien viralliselle valvonnalle koko rehu- ja elintarvikeketjussa

- yhdistämällä ja täydentämällä nykyiset säännöt kansallisesta valvonnasta ja tarkastuksista yhteisössä, yhteisön ulkorajoilla ja yhteisön ulkopuolisissa maissa

- integroimalla nykyiset seuranta- ja valvontajärjestelmät kattavan ja tehokkaan, maatilalta ruokapöytään ulottuvan elintarvikkeiden turvallisuuden seuranta- ja valvontajärjestelmän luomiseksi

- luomalla puitteet rehujen ja elintarvikkeiden vuotuisten valvontaohjelmien järjestämiselle

- sulauttamalla nykyiset keskinäistä avunantoa ja hallinnollista yhteistyötä koskevat säännöt.

Lisäksi ehdotukseen aiotaan sisällyttää virallisesta valvonnasta vastaavia viranomaisia koskevat toimintaehdot. Ehdotuksella täydennetään näin nykyisiä direktiivejä määrittelemällä rehu- ja elintarvikevalvontaa harjoittavien viranomaisten pätevyys.

Vuoden 1998 juomavesidirektiivissä(6) vahvistetaan laatustandardit juomavedelle sekä seurantaohjelmia ja analyyttista laadunvalvontajärjestelmää koskevat vaatimukset. Erityisen tärkeitä tässä yhteydessä ovat analyyttistä laadunvalvontajärjestelmää koskevat säännökset. Näytteitä analysoivilla laboratorioilla on oltava analyyttinen laadunvalvontajärjestelmä, jonka tarkastaa toimivaltaisen viranomaisen tähän tarkoitukseen hyväksymä henkilö tai taho. Jäsenvaltioilla on sitova velvollisuus panna nämä säännökset täytäntöön, mutta ne voivat itse päättää järjestelyistä (keskitetty, alueellinen tai paikallinen toimintamalli). Direktiivi asettaa siis tavoitteet, mutta jäsenvaltiot voivat päättää keinoista niiden saavuttamiseksi.

Vuoden 1976 uimavesidirektiivin(7) myötä uimaveden laatu on merkittävästi parantunut. Direktiivi on kuitenkin nyt vanhentunut sekä tieteelliseltä, teknologiselta että ongelmien hallinnan kannalta. Muun muassa näytteenottoa ja laadunvarmistusta koskevat säännökset ovat epämääräisiä.

Komissio onkin käynnistänyt samankaltaisen perinpohjaisen tarkistusprosessin kuin se, jota käytettiin hiljattain yhteisön vesipolitiikan puitteista annetun direktiivin(8) yhteydessä; prosessin vaiheita ovat tiedonanto, asianomaisten kuuleminen, konferenssi ja säädösehdotus. Ensitoimena komissio on antanut 21. joulukuuta 2000 parlamentille ja neuvostolle tiedonannon uuden uimavesipolitiikan laatimisesta(9).

Uuden direktiivin pääpiirteitä ovat oikeudellisesti sitovat parempaan suojeluun tähtäävät laatuarvot, yhdenmukaisuus yhteisön vesipolitiikan puitteista annetun uuden direktiivin kanssa, yleisölle tiedottaminen ja yleisön osallistuminen sekä tavoitteita tukevat laadunhallinta ja -valvonta.

(1) EYVL L 186, 30.6.1989.

(2) EYVL L 290, 24.11.1993.

(3) EYVL L 362, 23.12.1978.

(4) EYVL L 19, 24.1.1989 ja EYVL L 209, 24.7.1992.

(5) KOM(1999) 719 lopullinen.

(6) Ihmisten käyttöön tarkoitetun veden laadusta 3. marraskuuta 1998 annettu neuvoston direktiivi 98/83/EY, EYVL L 330, 5.12.1998.

(7) Uimaveden laadusta 8. joulukuuta 1975 annettu neuvoston direktiivi 76/160/ETY, EYVL L 31, 5.2.1976.

(8) Yhteisön vesipolitiikan puitteista 23. lokakuuta 2000 annettu Euroopan parlamentin ja neuvoston direktiivi 2000/60/EY, EYVL L 327, 22.12.2000.

(9) KOM(2000) 860 lopullinen.